Brian Mikkelsen (KF), 2010-11-23:
Tak for de mange konstruktive, positive bemærkninger.
Jeg konstaterer, at alle de ordførere, der har udtalt sig i dag, er positive over for forslaget.
Jeg vil sådan prøve i nogle punktnedslag at komme ind på de tre hovedinitiativer, som forslaget jo vedrører: Skærpede krav til aflønningen i den finansielle sektor, større gennemsigtighed og bedre rådgivning for forbrugerne samt styrket tilsyn og skærpede sanktionsmuligheder.
Alt det er jo bundet sammen oven på den finansielle krise, som opstod i New York i september 2008, og som vi jo har ageret på i forskellige processer også i Danmark.
Det ene hovedelement, som flere af ordførerne har været inde på, har jo været den diskussion, vi har haft om aflønningen i den finansielle sektor.
Den finansielle krise viste os, at rundhåndede bonus- og optionsordninger kunne være med til at fjerne fokus fra en sund og langsigtet drift af en bank.
Det er derfor nødvendigt at tage hånd om den risiko, der er forbundet med at give ledelsen og andre resultatafhængig løn.
Formålet med reglerne er dels at implementere den aftale, som vi i forligskredsen har indgået om en forsvarlig aflønningspolitik i den finansielle sektor, dels at gennemføre reglerne i EU's kapitalkravsdirektiv.
Det andet hovedelement er øget gennemsigtighed og rådgivning for forbrugerne.
Vi indfører for det første kompetencekrav til de finansielle rådgivere og risikomærkning af lån.
Kompetencekravene til investeringsrådgiverne skal medvirke til at sikre, at medarbejdere, der yder rådgivning om investeringsprodukter til forbrugerne, har de fornødne kompetencer hertil.
Det gælder i relation til såvel simple som komplekse produkter.
Kompetencekravene vil både omfatte danske pengeinstitutter, fondsmæglervirksomheder, filialer af sådanne institutter i udlandet og investeringsrådgivere.
Finanstilsynet vil føre tilsyn med, at investeringsrådgiverne opfylder deres kompetencekrav.
Med risikomærkning af lån skaber vi et enkelt redskab til at få en overordnet forståelse af forskellige låns karakteristika.
Det vil give låntagerne en let tilgængelig information, når de skal vælge, hvilke lån de skal have.
Det sidste hovedelement er skærpelsen af tilsynet med de finansielle virksomheder og skærpede sanktionsmuligheder.
Som led i et sådant styrket tilsyn med de finansielle virksomheder foreslår vi, at Finanstilsynet skal have mulighed for at udstede administrative bødeforlæg.
Baggrunden er, at det kan være hensigtsmæssigt, at Finanstilsynet hurtigt kan sanktionere en overtrædelse.
Bødeforlæg vil alene blive anvendt, hvor overtrædelserne generelt er ensartede, ukomplicerede og uden bevismæssige tvivlsspørgsmål, og hvor sanktionsniveauet ligger fast.
Endvidere er det en betingelse, at den pågældende erkender sig skyldig i overtrædelsen og erklærer sig indforstået med, at sagen afgøres administrativt med betaling af bøden.
Disse betingelser for udstedelse af administrative bødeforlæg svarer til, hvad der gælder på andre områder, hvor der udstedes administrative bødeforlæg.
Den finansielle sektor har i forbindelse med høringen været positiv over for forslaget med de administrative bøder.
Vi foreslår også en række ændringer af hvidvaskloven.
Det overordnede formål er jo at begrænse muligheden for, at man sådan på kryds og tværs f.eks. kan finansiere terror.
Alt i alt er jeg glad for de bemærkninger, der har været fra ordførerne.
Jeg ser frem til en konstruktiv behandling i udvalget og svarer selvfølgelig på de spørgsmål, der måtte være, under udvalgsbehandlingen, så vi kan få sagen igennem Folketinget.